**O UDRUZI:**

Udruga gluhih i nagluhih osoba Grada Požege i Županije Požeško-slavonske je dragovoljna, nestranačka i neprofitna udruga s humanitarnim ciljevima, koja okuplja sve osobe oštećena sluha (gluhe, nagluhe i gluhoslijepe) kao i roditelje djece i mladeži, koja nemaju ili imaju ograničenu radnu sposobnost na području grada Požege i Županije požeško-slavonske, u jedinstvenu zajednicu sa svrhom promicanja kvalitetnijeg života osoba oštećena sluha u ostvarivanju i zaštiti njihovih pojedinačnih i zajedničkih interesa.

Prema dosadašnjim saznanjima Udruga je osnovana u ljeto 1946.godine U tom razdoblju udruga je imala evidentiranih 300-ak članova. Iako je djelovala sa skromnim financijskim sredstvima uspješno je rješavala sve probleme u zbrinjavanju gluhih osoba na svom području po pitanju socijalne zaštite, zapošljavanja, obrazovanja i doškolovanja odraslih. 02. travnja 2005. Godine Skupština Udruge je izabrala novo predsjedništvo, članove Izvršnog odbora te u posuđenim prostorijama započinje s svojim redovnim aktivnostima. U lipnju 2007. Godine uz potporu Ministarstva zdravstva i socijalne skrbi Udruga ostvaruje uvjete za osnovni i kvalitetan rad Udruge u novim prostorijama koje nam je osigurao Grad Požega. Udruga otad počinje aktivnije djelovati i provodi niz aktivnosti za poboljšanje kvalitete života osoba oštećena sluha na ovim područjima. Danas Udruga broji 100 članova od toga 16 djece oštećena sluha.

**Udruga**:

okuplja osobe oštećena sluha, te roditelje djece i mladeži, koja nemaju ili imaju ograničenu radnu sposobnost, radi ostvarivanja i promicanja kvalitetnijeg života u zaštiti njihovih pojedinačnih i zajedničkih interesa;

- vodi stalne aktivnosti u razvoju svih oblika društvenog života u sustavu društvene brige za osobe

oštećena sluha na svom području, kako bi oni, na njima odgovarajući način, ostvarili svoja prava i izvršili svoje obveze;

- obavještava nadležne ustanove i državne organe o postojanju pojedinih problema gluhih osoba gdje je potrebna pomoć šire društvene zajednice i predlaže mjere za njihovo rješavanje;

- u suradnji sa Hrvatskim savezom gluhih i nagluhih organizirano djeluje na prevladavanju komunikacijskih barijera koje se javljaju u svakodnevnom životu i radu gluhih i nagluhih osoba;

- neposredno organizira u vlastitim okvirima i u suradnji sa drugim invalidskim organizacijama društveni život svojih članova, osobito u planu informiranja, prosvjetnih kulturno-umjetničkih, rekreativnih i drugih društvenih aktivnosti;

- vodi evidenciju o članstvu, imovini i financijskim sredstvima Udruge.

**Razumijevanje gluhoće i nagluhosti**

U komunikaciji s osobom oštećena sluha često prevladava strah od neuspješne komunikacije. Hoćemo li ostvariti obostrano uspješnu komunikaciju: da li ćemo razumjeti što mi gluha osoba želi reći i da li će moja poruka biti u potpunosti primljena. Da bismo to postigli korisno se pridržavati nekih praktičnih savjeta koji se odnose na subjektivne i objektivne okolnosti komunikacije s gluhim osobama:

·         osobni kontakt s gluhom osobom s kojom želimo razgovarati najbolji je za stvaranje dobre atmosfere i dobrih međusobnih odnosa. Nastojte uvijek sami ostvariti kontakt s gluhom osobom na način koji vam se u određenom trenutku čini najprihvatljivijim: govorom, pisanjem, pokazivanjem, ručnom abecedom ili znakovnom komunikacijom ukoliko ju poznajete. Naravno da prije toga trebate znati kakvo je stanje sluha u osobe kojoj se obraćate, stupanj njene pismenosti, poznavanje jezika i ostalih oblika komuniciranja.

Više puta se može dogoditi da je potrebno samo jasno i razumljivo govorenje ili pojačan glas, pa tek onda posežemo za pisanjem, osobito ako je poruka značajna i ne trpi dvosmislenost ili djelomičnost;

·         potrebno je provjeriti je li vas gluha osoba u cijelosti razumjela za što nije dovoljno samo njezino kimanje glavom. Za to je potrebna strpljivost!

·         neke gluhe osobe rado koriste usluge tumača i prevoditelja za znakovni jezik, jer se tada osjećaju sigurno i kompetentno u razgovoru.

**U susretu s gluhom / nagluhom osobom:**

·         ne pričajte dok imate neki predmet u ustima (olovku, cigaretu, žvakaču...). To smeta "čitanju" s lica i usana.

·         ruku držite dalje od usta. To omogućava bolje "čitanje" s lica i usana.

·         ne stojte leđima okrenuti izvoru svjetla (prozor, svjetiljka...). To smeta "čitanju" s lica i usana. Nastojte zauzeti položaj u kome je vaše lice najbolje osvijetljeno.

·         ne pričajte "pored" gluhe/nagluhe osobe, tj. U pravcu zida ili drugih ljudi. Ostvarujte kontakt očima!

·         ne upotrebljavajte znakovni jezik ukoliko niste sigurni da ga gluha osoba upotrebljava.

·         ako vas gluha/nagluha osoba nije razumjela, preformulirajte rečenicu, pojednostavite, skratite! Ponovite ili preformulirajte cijelu rečenicu, ne samo jednu riječ - to često nije od koristi.

·         ako vi niste razumjeli, ne pravite se da jeste!

·         ako ste u društvu gluhe/nagluhe osobe tijekom nekog zvučnog upozorenja ili zvučnog podražaja, objasnite joj što se događa.

·         oslonite se na usluge tumača i prevoditelja